

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С цел да се осигури задоволително и непрекъснато снабдяване с определени селскостопански и промишлени продукти, които в Съюза се произвеждат в недостатъчни количества или не се произвеждат изобщо, и за да се избегнат евентуални смущения на пазара на тези продукти, с Регламент (ЕС) № 1387/2013 на Съвета (наричан по-долу за краткост „регламентът“) бяха частично или изцяло суспендирани някои автономни мита по Общата митническа тарифа.

Регламентът се актуализира на всеки шест месеца, за да отговаря на нуждите на промишлеността на Съюза. Комисията, подпомагана от Групата по икономически и тарифни въпроси, разгледа всички искания на държавите членки за суспендиране на автономни мита.

Вследствие на разглеждането Комисията смята, че суспендирането на мита е обосновано за някои нови продукти, които сега не са посочени в приложението към регламента. По отношение на някои други продукти е необходимо да се променят условията във връзка с тяхното описание, класиране, митническите ставки, изискването за специфична употреба или предвижданата дата за задължително преразглеждане. Предлага се да се заличат от приложението продуктите, за които суспендирането на митата вече не отговаря на икономическите интереси на Съюза.

• Съгласуваност с действащите разпоредби в тази област на политиката

Настоящото предложение не засяга държавите, които имат преференциално търговско споразумение със Съюза, нито държавите — кандидатки или потенциални кандидатки за преференциални споразумения със Съюза (напр. Общата система за преференции; режима на Споразумението за партньорство с държавите от Африка, Карибите и Тихоокеанския басейн; споразуменията за свободна търговия).

• Съгласуваност с други политики на Съюза

Предложението е съобразено с политиките на Съюза в областта на селското стопанство, търговията, предприемачеството, околната среда, развитието и външните отношения.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на настоящото предложение е член 31 от Договора за функционирането на Европейския съюз (ДФЕС).

• Субсидиарност (при неизключителна компетентност)

Предложението е от изключителната компетентност на Съюза. Следователно принципът на субсидиарност не се прилага.

• Пропорционалност

Предложението е съобразено с принципа на пропорционалност. Предвидените мерки съответстват на принципите за опростяване на процедурите за икономическите оператори с предмет на дейност във външната търговия, определени в Съобщението на Комисията относно суспендирането на автономни мита и относно автономните тарифни квоти[[1]](#footnote-2). С настоящия регламент не се надхвърля необходимото за постигането на поставените цели в съответствие с член 5, параграф 4 от Договора за Европейския съюз (ДЕС).

• Избор на инструмент

По силата на член 31 от ДФЕС „[м]итата от Общата митническа тарифа се определят от Съвета, по предложение на Комисията“. Поради това подходящият инструмент е регламент на Съвета.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Схемата за суспендиране на автономни мита беше подложена на оценка през 2013 г. Въз основа на оценката бе направено заключение, че главният мотив за съществуването на схемата е все още в сила. Предприятията от ЕС, внасящи стоки по схемата, могат да икономисват значителни разходи. На свой ред тези икономии на разходи могат да създадат — в зависимост от продукта, дружеството и отрасъла — по-широки ползи, като например повишение на конкурентоспособността, увеличение на ефективността на производствените методи, създаване или запазване на работни места в Съюза. Подробна информация относно икономиите, произтичащи от настоящия регламент, може да бъде намерена в приложената законодателна финансова обосновка.

• Консултации със заинтересованите страни

При оценката на предложението Комисията беше подпомогната от Групата по икономически и тарифни въпроси, която се състои от делегации от всички държави членки и от Турция. Групата заседава три пъти, преди да постигне съгласие по промените в настоящото предложение.

Тя внимателно прецени всички искания (нови, за изменение или за заличаване). По-конкретно, тя проучи всеки един случай, за да се увери, че не се създават вреди за производителите от Съюза и че се повишава и консолидира конкурентоспособността на производството на Съюза. Членовете на Групата по икономически и тарифни въпроси извършиха оценката чрез обсъждания, а държавите членки се консултираха с представители на засегнатите промишлени отрасли, сдружения, търговски камари и други заинтересовани страни.

По време на обсъжданията в Групата по икономически и тарифни въпроси бяха постигнати съгласие или компромиси по всички посочени суспендирания на мита. Не бяха посочени потенциално значими рискове с необратими последици.

• Оценка на въздействието

Предложеното изменение е от чисто техническо естество и се отнася само до обхвата на суспендиранията, посочени в приложението към Регламент (ЕС) № 1387/2013 на Съвета. Поради това за настоящото предложение не беше извършена оценка на въздействието.

• Основни права

Предложението няма отражение върху основните права.

4. ОТРАЖЕНИЕ ВЪРХУ БЮДЖЕТА

Предложението няма финансово отражение върху разходите, но има финансово отражение върху приходите. Съответстващите на тези суспендирания несъбрани мита възлизат на около 47,6 млн. евро годишно. Отрицателното въздействие върху традиционните собствени ресурси на бюджета е в размер на 38,1 млн. евро годишно (т.е. 80 % от общия размер). Отражението върху бюджета, което ще окаже настоящото предложение, е изложено с повече подробности в законодателната финансова обосновка.

Загубата на приходи при традиционните собствени ресурси ще се компенсира от вноските на държавите членки въз основа на брутния национален доход (БНД).

5. ДРУГИ ЕЛЕМЕНТИ

• Планове за изпълнение и механизми за мониторинг, оценка и докладване

Предложените мерки се управляват в рамките на Интегрираната тарифа на Европейския съюз (ТАРИК) и се прилагат от митническите администрации на държавите членки.

2020/0328 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 31 от него,

като взе предвид предложението на Европейската комисия,

като има предвид, че:

(1) С цел да се осигури задоволително и непрекъснато снабдяване с определени селскостопански и промишлени продукти, които не се произвеждат в Съюза, и по този начин да се избегнат евентуални смущения на пазара на тези продукти, митата по Общата митническа тарифа (ОМТ) от вида, посочен в член 56, параграф 2, буква в) от Регламент (ЕС) № 952/2013 на Европейския парламент и на Съвета[[2]](#footnote-3), за тези продукти бяха суспендирани с Регламент (ЕС) № 1387/2013 на Съвета[[3]](#footnote-4). Посочените продукти могат да се внасят в Съюза с намалени или нулеви ставки на митата.

(2) Производството в Съюза на определени продукти, които не са включени в приложението към Регламент (ЕС) № 1387/2013, е недостатъчно или не съществува. Поради това е в интерес на Съюза да суспендира изцяло митата по ОМТ за тези продукти.

(3) С оглед на насърчаването на производството на вградени акумулаторни батерии в Съюза в съответствие със съобщението на Комисията от 17 май 2018 г. „Европа в движение. Устойчива мобилност за Европа: безопасна, свързана, екологосъобразна“[[4]](#footnote-5), следва да бъде предоставено частично суспендиране на митата по ОМТ за определени продукти, които не са включени в приложението към Регламент (ЕС) № 1387/2013. Освен това за определени продукти, спрямо които понастоящем се прилага пълно суспендиране на митата по ОМТ, следва да бъде предоставено само частично суспендиране на тези мита. За да може при задължителното преразглеждане на тези суспендирания да се вземе предвид развитието на сектора на акумулаторните батерии в Съюза, датата на това преразглеждане следва да бъде 31 декември 2021 г.

(4) При определени продукти, които са предмет на включените в приложението към Регламент (ЕС) № 1387/2013 суспендирания на митата по ОМТ, е необходимо да се направят промени в описанието, класирането и изискването за специфична употреба, за да се отчетат техническите промени в продуктите и икономическите тенденции на пазара.

(5) Някои суспендирания на мита по ОМТ, включени в приложението към Регламент (ЕС) № 1387/2013, бяха преразгледани. Поради това е необходимо да се определят нови дати за следващото им задължително преразглеждане.

(6) Съюзът вече няма интерес да поддържа суспендирането на митата по ОМТ за определени продукти, които са включени в приложението към Регламент (ЕС) № 1387/2013. По тази причина суспендиранията за тези продукти следва да бъдат отменени. Освен това съгласно Съобщението на Комисията от 13 декември 2011 г. относно суспендирането на автономни мита и относно автономните тарифни квоти[[5]](#footnote-6), от практически съображения не могат да се вземат предвид исканията за суспендиране на мита или за тарифни квоти, за които размерът на несъбраните мита се оценява на по-малко от 15 000 евро годишно. Поради тази причина, както се посочва в задължителното преразглеждане, суспендиранията за продуктите, които са под тази прагова стойност, следва да бъдат заличени от приложението към Регламент (ЕС) № 1387/2013.

(7) Поради това Регламент (ЕС) № 1387/2013 следва да бъде съответно изменен.

(8) За да се избегне евентуално прекъсване на прилагането на схемата за суспендиране на автономни мита и за да бъдат изпълнени насоките, определени в Съобщението на Комисията от 13 декември 2011 г. относно суспендирането на автономни мита и относно автономните тарифни квоти, предвидените в настоящия регламент промени по отношение на суспендиранията на митата за съответните продукти следва да се прилагат от 1 януари 2021 г. Поради това настоящият регламент следва да влезе в сила по спешност,

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕС) № 1387/2013 се изменя в съответствие с приложението към настоящия регламент.

Член 2

Настоящият регламент влиза в сила в деня след деня на публикуването му в *Официален вестник на Европейския съюз*.

Той се прилага от 1 януари 2021 г.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Съвета

Председател

ЗАКОНОДАТЕЛНА ФИНАНСОВА ОБОСНОВКА

1. 1. НАИМЕНОВАНИЕ НА ПРЕДЛОЖЕНИЕТО:

Регламент на Съвета за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти

2. БЮДЖЕТНИ РЕДОВЕ:

Глава и статия: Глава 12, статия 120

Сума, предвидена в бюджета за 2021 г.: 17 605 700 000

3. ФИНАНСОВО ОТРАЖЕНИЕ:

🞎 Предложението няма финансово отражение

X Предложението няма финансово отражение върху разходите, но има финансово отражение върху приходите. Отражението е следното:

(в милиони евро до един знак след десетичната запетая)

|  |  |
| --- | --- |
|  |  |
| Бюджетен ред | Приходи | 12-месечен период, считано от дд/мм/гггг | [Година: 2021 г.] |
| Статия 120 | *Отражение върху собствените ресурси* | 1.1.2021 г. | –38,1 |

|  |  |  |  |
| --- | --- | --- | --- |
| Положение след действието | | | |
|  | [2021—2025 г.] | | |
| Статия 120 | –38,1 млн. евро годишно | | |
|  | | |  |

Приложението съдържа 83 нови продукта. Съответстващите на тези суспендирания несъбрани мита, изчислени въз основа на прогнозите на подалите искания държави членки за периода 2021—2025 г., възлизат на 37,6 млн. евро годишно.

Въз основа на съществуващите статистически данни за предходните години обаче изглежда, че тази сума трябва да се увеличи, като се умножи със среден множител, изчислен на 1,8, за да се отчете вносът в други държави членки, които прилагат същите суспендирания. Това означава несъбрани мита на стойност около 67,7 млн. евро годишно.

При четири от действащите понастоящем суспендирания нулевата ставка на митото беше увеличена. Това представлява увеличение на събираните мита с 0,3 млн. евро годишно, изчислено въз основа на статистическите данни за 2019 г.

От приложението са заличени 116 продукта, тъй като върху тях отново са наложени мита. Това представлява увеличение на събираните мита с 19,8 млн. евро годишно, изчислено въз основа на статистическите данни за 2019 г.

Въз основа на изложеното по-горе се очаква отражението на настоящия регламент върху загубата на приходи за бюджета на ЕС да възлезе на 67,7 – 19,8 – 0,3 = 47,6 млн. евро (брутна сума, включително разходите по събирането) x 0,8 = 38,1 млн. евро годишно за периода 1.1.2021 г. — 31.12.2025 г.

4. МЕРКИ ЗА БОРБА С ИЗМАМИТЕ

В съответствие с член 254 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза ще се извършват проверки на специфичната употреба на някои от продуктите, обхванати от настоящия регламент на Съвета.

Освен това държавите членки имат право да извършват всякакъв митнически контрол, който считат за подходящ в рамките на управлението на риска, което предприемат, както е предвидено в член 46 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза.

1. OВ C 363, 13.12.2011 г., стр. 6. [↑](#footnote-ref-2)
2. Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (OВ L 269, 10.10.2013 г., стр. 1). [↑](#footnote-ref-3)
3. Регламент (ЕС) № 1387/2013 на Съвета от 17 декември 2013 г. за суспендиране на автономните мита по Общата митническа тарифа за определени селскостопански и промишлени продукти и за отмяна на Регламент (ЕС) № 1344/2011 (ОВ L 354, 28.12.2013 г., стр. 201). [↑](#footnote-ref-4)
4. COM(2018) 293 final. [↑](#footnote-ref-5)
5. OВ C 363, 13.12.2011 г., стр. 6. [↑](#footnote-ref-6)